钦定古今图书集成/明伦汇编/官常典/第618卷 > 李幼滋
## 钦定古今图书集成/明伦汇编/官常典/第618卷 > 李幼滋

按《武进县志》：幼滋，应城人。嘉靖丁未进士，授给事中。
以言事谪，累迁至常州太守。时自琼州陈某为守后，
垂六十年，无复以化导为意者，士风日敝，幼滋以风化为己任，十日一率诸生及孝廉之有志者会于城
南永庆寺，竟日与之商订。每令人寻孔颜乐处，因为
“贤哉回也”章，讲义以示诸生，大约谓人心惟虚则和，
“能与物为体，故乐实以己私，则触处与物迕矣，何乐
之有？”又曰：“后生小子即好善疾恶，亦不可太过；见人
不善，怜之可也。”又筑精微亭于寺南之高阜，以为游
息之所，而为之《记》。谓微即虚也，精其微，所以致虚也。
一时人多欣欣向进。会督学使者试士他府，士子误
犯幼滋，辄飘然西还。先是，幼滋故与一知己，期以同
心报国。会其人已大拜，遂起幼滋田，间由宪副入为
太仆少卿，历官至工部尚书。其所转旋救正者甚多，
然绝不欲人知其以朋友之谊，而亟为之分谤者反
以受疑于当世，则良工之所独苦也。